Komisjoni otsus,

17. november 1998,

millega tunnistatakse põhimõtteliselt üksikasjaliku läbivaatuse jaoks esitatud toimikute täielikkust, pidades silmas KIF 3535 (mepanipüriimi), imasamoksi (AC 299263), DE 570 (florasulaami), fluasolaadi (JV 485), Coniothyrium minitans’i ja bensoehappe võimalikku kandmist nõukogu direktiivi 91/414/EMÜ (taimekaitsevahendite turuleviimise kohta) I lisasse

(teatavaks tehtud numbri C(1998) 3514 all)

(EMPs kohaldatav tekst)

(98/676/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 98/47/EÜ, [2] eriti selle artikli 6 lõiget 3,

ning arvestades, et:

direktiiviga 91/414/EMÜ (edaspidi "direktiiv") nähakse ette ühenduse taimekaitsevahendites kasutamiseks heakskiidetud toimeainete loetelu täiendamine;

taotlejad on esitanud liikmesriikide asutustele toimikud kuue toimeaine kohta nende kandmiseks direktiivi I lisasse;

Kumiai Chemical Industry Co. Ltd esitas 24. oktoobril 1997 Itaalia ametiasutustele toimiku toimeaine KIF 3535 (mepanipüriim) kohta;

Cyanamid Agro SA/NV esitas 2. detsembril 1997 Prantsuse ametiasutustele toimiku toimeaine imasamoks (AC 299263) kohta;

Dow Agro Sciences esitas 2. veebruaril 1998 Belgia ametiasutustele toimiku toimeaine DE 570 (florasulaam) kohta;

Twinagro Ltd esitas 29. septembril 1997 Ühendkuningriigi ametiasutustele toimiku toimeaine fluasolaat (JV 485) kohta;

Prophyta GmbH esitas 10. septembril 1997 Saksamaa ametiasutustele toimiku toimeaine Coniothyrium minitans kohta;

Menno Chemie Vertriebsgesellschaft mbH esitas 25. mail 1998 Saksamaa ametiasutustele toimiku toimeaine bensoehape kohta;

nimetatud ametiasutused edastasid komisjonile esimese läbivaatuse tulemused toimikute täielikkuse kohta, pidades silmas direktiivi II lisas ja vähemalt ühe asjaomast toimeainet sisaldava taimekaitsevahendi puhul III lisas ettenähtud andmete ja teabega seotud nõudeid; artikli 6 lõike 2 kohaselt edastasid taotlejad seejärel toimikud komisjonile ja teistele liikmesriikidele;

toimikud KIF 3535 (mepanipüriim), imasamoksi (AC 299263), DE 570 (florasulaam) fluasolaadi (JV 485) Coniothyrium minitans’i ja bensoehappe kohta esitati alalisele taimetervise komiteele 7. juulil 1998;

direktiivi artikli 6 lõikega 3 nõutakse iga toimiku puhul ühenduse tasemel kinnitust, et toimikut võib pidada põhimõtteliselt vastavaks direktiivi II lisas ja vähemalt ühe asjaomast toimeainet sisaldava taimekaitsevahendi puhul III lisas ettenähtud nõuetele andmete ja teabe osas;

selline kinnitamine on vajalik selleks, et jätkata toimiku üksikasjalikku läbivaatust ja et võimaldada liikmesriikidele anda kõnealust toimeainet sisaldavate taimekaitsevahendite kasutamiseks ajutisi lubasid vastavalt direktiivi artikli 8 lõikes 1 sätestatud tingimustele, eelkõige tingimusele toimeaine ja taimekaitsevahendi direktiivi nõuete kohase üksikasjaliku hindamise kohta;

selline otsus ei välista, et taotlejalt võidakse nõuda täiendavaid andmeid või täiendavat teavet, kui üksikasjaliku läbivaatuse jooksul ilmneb, et see on vajalik otsuse tegemiseks;

liikmesriigid ja komisjon on kokku leppinud, et Itaalia jätkab KIF 3535 (mepanipüriimi) toimiku, Prantsusmaa imasamoksi (AC 299263) toimiku, Belgia DE 570 (florasulaami) toimiku, Ühendkuningriik fluasolaadi (JV 485) toimiku ja Saksamaa Coniothyrium minitans’i ja bensoehappe toimikute üksikasjalikku läbivaatamist;

Itaalia, Prantsusmaa, Belgia, Ühendkuningriik ja Saksamaa edastavad komisjonile läbivaatuste tulemused, kõnealuste toimeainete loetelusse kandmist või kandmata jätmist käsitlevad soovitused ning sellega seotud tingimused võimalikult kiiresti, hiljemalt ühe aasta jooksul; kõnealuse aruande saamise järel jätkatakse üksikasjalikku läbivaatust alalises taimetervise komitees koos kõikide liikmesriikide ekspertidega;

käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Võttes arvesse kavandatud kasutusotstarvet, vastavad järgmised toimikud põhimõtteliselt direktiivi II lisas ja vähemalt ühe asjaomast toimeainet sisaldava taimekaitsevahendi puhul III lisas ettenähtud nõuetele andmete ja teabe osas:

1. Kumiai Chemical Industry Co. Ltd poolt komisjonile ja liikmesriikidele esitatud toimik, mis käsitleb toimeaine KIF 3535 (mepanipüriim) kandmist direktiivi 91/414/EMÜ I lisasse ja mis edastati alalisele taimetervise komiteele 7. juulil 1998;

2. Cyanamid Agro SA/NV poolt komisjonile ja liikmesriikidele esitatud toimik, mis käsitleb toimeaine imasamoks (AC 299263) kandmist direktiivi 91/414/EMÜ I lisasse ja mis edastati alalisele taimetervise komiteele 7. juulil 1998;

3. Dow Agro Sciences poolt komisjonile ja liikmesriikidele esitatud toimik, mis käsitleb toimeaine DE 570 (florasulaam) kandmist direktiivi 91/414/EMÜ I lisasse ja mis edastati alalisele taimetervise komiteele 7. juulil 1998;

4. Twinagro Ltd poolt komisjonile ja liikmesriikidele esitatud toimik, mis käsitleb toimeaine fluasolaat (JV 485) kandmist direktiivi 91/414/EMÜ I lisasse ja mis edastati alalisele taimetervise komiteele 7. juulil 1998;

5. Prophyta GmbH poolt komisjonile ja liikmesriikidele esitatud toimik, mis käsitleb toimeaine Coniothyrium minitans kandmist direktiivi 91/414/EMÜ I lisasse ja mis edastati alalisele taimetervise komiteele 7. juulil 1998;

6. Menno Chemie Vertriebsgesellschaft mbH poolt komisjonile ja liikmesriikidele esitatud toimik, mis käsitleb toimeaine bensoehape kandmist direktiivi 91/414/EMÜ I lisasse ja mis edastati alalisele taimetervise komiteele 7. juulil 1998.

Artikkel 2

Käesolev otsus on adresseeritud liikmesriikidele.

Brüssel, 17. november 1998

Komisjoni nimel

komisjoni liige

Franz Fischler

[1] EÜT L 230, 19.8.1991, lk 1.

[2] EÜT L 191, 7.7.1998, lk 50.

--------------------------------------------------